Самым жаданым адпачынкам для сям’і Васілеўскіх сталі падарожжы па Беларусі. Вырашылі пазнаёміцца з усімі самымі знакавымі мясцінамі роднай краіны, потым, магчыма, дойдзе чарга і да замежных дзівосаў. Але найперш трэба пазнаць і палюбіць сваё. Ёсць у Андрэя Уладзіміравіча і індывідуальнае захапленне. Здагадацца нескладана, калі ўспомніць, што вырас ён на Іслачы. Вядома ж, рыбалка! Шкада толькі, што часу, каб пасядзець з вудай, усё часцей не стае. Дарэчы, начальніка цэха Васілеўскага і ў службовым кабінеце застаць складана – не прывык сядзець, калі па-суседству кіпіць работа. Ён і сам мае патрэбу кантраляваць даручаны ўчастак, і калектыў ведае, што Андрэй Уладзіміравіч заўсёды побач, у гатоўнасці ў любую хвіліну прыйсці на выручку.